TITLE:
URL:
META:
TOTAL WORDS: 1353
TEXT: Ергеш Қалдыгүл Саржанқызы - «Жеміс-көкөніс шаруашылығы» мамандығының 2016 жылғы түлегі. «BRB APK» жылыжай кешенінің қоректендіру бөлімінің жетекші агрономы. - Неге агрономия саласын таңдадыңыз? Және бұл саланың артықшылықтары мен маңыздылығы қандай? - Мектеп оқып жүрген кезімде дәрігер болуды армандадым. Бірақ ҰБТ нәтижесімен грантқа түскен мамандығым агрономия болды. Шыны керек бұл мамандық туралы ешқандай мәліметім болмады. Алайда қандай маман болсам да, білікті, білімді маман боламын деген шешімге келдім. Оқып жүріп ойлайтынмын бұл мамандық бойынша жұмыс таба алмайтын шығармын деп. Алайда олай емес екендігін, қазіргі таңда елімізге ең керек мамандықтың бірі екенін түсіндім. Агрономия саласының басқа салалардан ерекшелігі өсімдіктің өсуіне қолайлы жағдай туғызу, олардың ауруларымен күресу шараларын қолға алу, таза және пайдалы өнім алу болып табылады. Қазіргі кезде елімізде қорғалған топырақта, яғни жылыжайда қыс мезгілінде көкөніс өсіру қарқынды дамуда. Ал осы саланың елімізде дамып жатқандығы бізді қуантатыны сөзсіз. - Университетті бітірген соң жұмысқа орналасу қиындық тудырды ма? Қазіргі таңда өз салаңыз бойынша жұмыс атқарасызба? - Өз салам бойынша жұмысқа орналасу қатты қиындық тудырмады. Университет қабырғасындағы алған білімім мен тәжірибем жұмысқа орналасуға көп септігін тигізді деп айта аламын. 4 жыл білімімді тәмамдаған соң, дәл осы мамандық бойынша магистратурада оқыдым. Сосын мамандығым бойынша жұмыс жасауға кірістім. Ең алғаш қызмет жолымды «BRB APK» жылыжай кешенінен бастадым. 3 жылдан аса уақыт болды осында қызмет атқарамын. Жұмыс орным 12 га құрайтын үлкен Голландиялық жылыжай Алматы қаласы, Алатау ауданына қарасты, индустральді аймақта орналасқан. Алғашқы екі жылда өсімдік қорғау саласында қызмет еттім. Қазіргі уақытта қоректендіру бөлімінің жетекші агрономы болып қызмет атқарып жатырмын. - Студенттік жылдарыңыз несімен есте қалды? - Әрине, есімде. Студенттік өмір ең керемет кезең. Алғашқы күндерім университетте группаны таппай, әр есікті бір ашып аудитория іздеумен басталды. Басқа орта, жаңа сабақтар бәрі-бәрі өзгеше. Студенттік жылдар өмірдің қызыққа толы ерекше кезеңі гой, шіркін! атаанадан ұзақтап, өмірдің барлық жауапкершілігін өз мойныңа алып жүру, яғни өмір сүрудің жаңа қадамдарын үйретті десем қателеспейтін шығармын. - Кәсіби салаңызды дамыту мақсатында болашақта қандай жоспарларыңыз бар? - Осы салада көптеген ғылыми еңбектер оқыдым, ғылыми семинар, онлайн және оффлайн курстарға қатыстым. Алайда, ұлы философ Сократ айтқанай «Адам көп оқыған сайын, білімнің шексіз екенін, көп нәрсені білген сайын өзінің көп нәрсені білмейтіндігін түсінеді» екен. Сондықтан да өз ізденістерімді әлі де жалғастырып келемін. Осы салада білікті маман болу үшін болашақта PhD докторантураға түсуді жоспарлап отырмын. - Сіздің ойыңызша нағыз бәсекеге қабілетті, сұранысқа ие маман қандай болуы керек? - Қазіргі жаһандану заманында шет тілдерін меңгерген, ақпараттық технологияларды жетік білетін, өз ісіне жауапты, жоғарғы білімді, білікті, үнемі ізденіс үстінде жүретін кез келген маман иесі сұранысқа ие деп ойлаймын. - Университет ұжымына, студенттерге, түлектерге тілегіңіз! - Ең алдымен университет ұжымына, соның ішінде білім берген Ұстаздарыма алғысымды айтқым келеді! Сапалы білім беріп, шыдамдылық танытып әрбір сөзді жадымызда сақтауға көмек берген осы ұстаздарымыз болатын. Қазіргі таңда университет қабырғасында білім алып жатқан студенттерге тек сәттілік тілеймін. Қандай мамандық болсын оның өзіне тән ерекшелігі бар. Сіздердің міндеттеріңіз мұғалімнің берген барлық теориялық білімін жадыңызда сақтау және оны практикада қолдана білу. Сондықтан да ешқашан білім алудан талмай, биік белестерді бағындыра беріңіздер! Ал бітіруші түлектер сіздер ендігі алған білімдеріңізді халыққа сапалы қызмет көрсету арқылы дәлелдейсіздер! Университет ұжымының сізге артқан үмітін ерекше ықыласпен ақтайсыздар деп үміттенемін. Зоржанов Берік Докторханұлы- 2012 жылы 5 В 080800 - «Топырақтану және агрохимия» мамандығының бакалвар бойынша білім алып, 2014 жылы 5 В 080900-«Жеміс-көкөніс шаруашылығы» магистратурасын бітірген. Қазіргі таңда Алматы қаласы «Қазақ жеміс-көкөніс шаруашылығы ғылыми зерттеу институты» ЖШС, маркетинг және сату бөлімінің агроном, менеджері және ғылыми қызметкер лауазымында жұмыс атқарады. - Берік Докторханұлы жалпы өзіңіз жайлы айтып өтсеңіз? Қай жылы оқуға түстіңіз? Қай жылы бітірдіңіз? Қандай мамандық бойынша? - Мен Зоржанов Берік Докторханұлы қазіргі таңда Түркістан обылысы Жетісай ауданы Жаңа ауыл АӘ ынтымақ ауылында 1990 жылы 4 шілдеде дүниеге келдім. 1997 жылы Тұрар Рысқұлов атындағы жалпы орта мектебіне 1Ә сыныбына бардым. 2008 жылы мектеп бітіріп, Алматы қаласына оқуға түсуге келдім. 2008 жылы Қазақстан инженерлік-технологиялық университетіне 5 В 080800 - «Топырақтану және агрохимия» мамандығына мемлекеттік грант иегері атандым. Жастар ұйымының комитеті әлеуметтік, мәдени және спорттық өміріне қатысып, өз дарынымды көрсететіп, 2011 жылы Президенттік мемлекеттік стипендиясы, Президенттік шәкіртақы сыйақы иегері атандым. 2012 жылы 5 В 080800 - «Топырақтану және агрохимия» мамандығын бітіріп, ауыл шаруашылығының жас маманы атандым. Қазақстан инженерлік-технологиялық университетінде 2012-2014 жж. 5 В 080900-«Жеміс-көкөніс шаруашылығы» магистратурасын бітірдім. - Неге агрономия саласын таңдадыңыз? - Топырақтану және агрохимия (Агрономия) саласы ауыл шаруашылығы мамандығы бала кезімнен жаныма жақын сала деуге болады. Өзімнің атам Зоржан Режеп 40 жыл (Агрономия) саласы ауыл шаруашылығында Басшылық қызметін атқарып зейнет жасына шықты. Ауылда өсіп, ауылдың тыныс тіршілігін біліп, егін егіп ата –анамыздың көмекшісі болып өстік. Жетісай ауданында егін шаруашылығы, диханшылық кеңінен дамыған. Халықтың 80% пайызы егін егіп, мал шаруашылығын катар алып жұмыс жасап жатқан жөні бар. - Және бұл саланың артықшылықтары мен маңыздылығы қандай? - Агрономия, ауыл шаруашылығы мамандығы бұл саланың артықшылықтары мен маңыздылығы халықты еңбек етуге тәрбиелейді. Қазақстанда жеміс-көкөніс шаруашылығы астық пен картоп өндірісінен кейінгі үшінші орында тұруымен ерекше назар аударуды қажет етеді. Жеміс-көкөністер басқа азық-түліктерде кездеспейтін табиғи дәрумендердің, антиоксиданттардың, алмаспайтын амин қышқылдары мен биологиялық белсенді заттардың бай қайнар көзі болып саналады, олар халықтың денсаулығы мен өмірінің ұзақтығына тікелей әсер етеді. Таза табиғи өнім алуға қызмет жасауымыз қажет. - Қызмет жолыңыз ең алғаш қай жерден бастау алды? - Қызмет жолым ең алғаш өзімнің бітірген Қазақстан инженерлік-технологиялық университетінің «Технологиялар және стандарттау» кафедрасында оқытушы қызметінен бастау алып аға оқытушы, тәрбие ісі жөніндегі директор орынбасары лауазым қызметін атқардым. - Университетке келген ең алғашқы күніңіз есіңізде ме? Жалпы студенттік жылдар несімен есте қалды? - Университетке келген ең алғашқы күнім есімде. Студенттік кезім ең қызықты жылдарым болып қала береді. Университет қабырғасында жүріп өзімнің адал жарым мен таныстым. Қазіргі таңда татту-тәтті жанұямыз. Студенттік өмір жарқын естеліктермен, қызықты сәттермен есте қалды. - Сіздің ұстаздық қызмет пен қатар ғылыммен айналысатыныңыз белгілі ғылым саласында қандай да бір жетістіктерге жеттіңіз бе? - Ғылым саласында көптеген гранттық жобада бармын және басқада жобаларға қатысып Қазақстан ауыл шаруашылығына өз үлесімді қосқым келеді. «Қазақстанның оңтүстік-шығысында бақша дақылдарының экологиялық таза өнімін өндіру технологиясы» жобасы бойынша 2020-2023 жж. Гранттық жобаны жүзеге асырудамыз. Экологиялық таза, табиғи бақша өнімдері біздің егемен мемлекетіміздің брендіне айналуы мүмкін. Мұның маңыздылығы Қазақстанның Дүниежүзілік сауда ұйымына кіруімен артады. Органикалық бақша шаруашылығы - бұл химиялық (минералды) тыңайтқыштарды, пестицидтерді және өсу реттегіштерін пайдалануды болдырмайды немесе айтарлықтай түрде жойып тастайды, экологиялық балансты сақтайды, агрохимикаттардың қоршаған ортаға теріс әсерін азайтады. - Болашаққа қандай жоспарларыңыз бар? - «Био және IT-технологиялар жетістіктері негізінде жеміс-жидек, жаңғақ жеміс дақылдары мен жүзімнің сорттары мен будандарын жасау» және «Өсімдіктердің биотехнологиясы жетістіктерінің негізінде картоп, көкөніс және бақша дақылдарының сорттары мен будандарын құру». 2023 жылдарға арналған ғылыми, ғылыми-техникалық бағдарламалар бойынша бағдарламалық-нысаналы қаржыландыруға арналған конкурсын (ҚР АШМ) Қазақ жеміс-көкөніс шаруашылығы ғылыми зерттеу институтының Ғалымдарымен бірлесе осы 2 жобаларды жүзеге асыруға жоспарлап жатырмыз. - Сіздің ойыңызша нағыз бәсекеге қабілетті, сұранысқа ие маман қандай болуы керек? - Бүгінгі танда нарықтық экономиканың өсудегі жоғарғы қарқынын жалғастыра алатын серпінді дамып келе жатқан кадрлар даярлау мәселесі алға қойылған. Солардың алдыңғы қатарында ауыл шаруашылығы саласындағы мамандықтар. Бұл саланы дамытуға қазір көптеген кадрлер даярлау басты назарға алынып отыр. Қазір ауыл шаруашылығы саласына жоғары өнімді жаңа техника, жаңа өндірістік технология ене бастады. Сол себепті ауылға жаңа мамандық иелері өте қажет болып отыр. Бұрынғы егін, мал шаруашылығы салаларындағы мамандықтар да уақыт ағымына қарай жаңа түрге, жаңа кәсіптік өзгерістерге ұшырады. Сөйтіп, бүгінгі ауыл шаруашылығы мамандарының міндеттері мен жұмыс ауқымдары жаңа мән мен мазмұнға ие болғанын аңғаруға болады. - Университет ұжымына, студенттерге, түлектерге тілегіңіз ? - Университет ұжымына, Құрметті ұстаздар! Шәкірттеріңіздің құрметі мен махаббатына бөленіңіздер. Шығармашылық ізденістер, ғылыми жаңалықтарыңыз арта берсін. Студент болу, яғни өзіңіз сияқты білгір және батыл адамдармен тіл табысу ортасын білдіреді. Демек, академиялық қызметте, кәсіптік мүмкіндіктерде және оқудан тыс мәдени іс-шараларда өздеріңізді дамытуға қажетті әрбір мүмкіндікті пайдалану қажет. Естеріңізде болсын, Сіздер үшін барлығы жаңадан басталады: жаңа өмір, жаңа пәндер, жаңа достар, жаңа сезім мен әсерлер, сондықтан осы жылдарды өмірбақи есте қалатын жарқын, маңызды және мәнді тәжірибемен және адал достық сезімдермен толықтырыңыздар. Сіздерге көздеген мақсаттарыңызға, ойлаған армандарыңызға жетуге, сонымен бірге оқумен студенттік өмірде құнды тәжірибе жинауға тілектеспін. Сөзімнің соңында Сіздерді Қазақстан инженерлік-технологиялық университеті тарапынан ұсынылатын барлық мүмкіндіктерді пайдалануға және өздеріңізден кейін озық тәжірибелік із қалдыруға шақырамын. Құрметті түлектер! Сендердің төрт жыл бойы Қазақстан инженерлік-технологиялық университетінен алған білімдерің өмірлік азық. Көкке самғай беріңдер! Қай қызмет саласында болсаңдарда Қазақстан инженерлік-технологиялық университетінің мерейін асқақтатып жүріңдер. Университет үшін мерейді асқақтату Қаз ИТУ берген білімнің жемісі мен жеңісін көрсету. Сұхбатыңызға рахмет! Писегова Юлия - Выпускница кафедры «Экономика и Финансы» Казахстанского инженернотехнологического университета 2017 года по специальности «Финансы»
